Liečivo v lieku je gabapentín. Liek patrí do skupiny liekov, ktoré sa používajú na liečbu epilepsie a periférnej neuropatickej bolesti (dlhodobá bolesť spôsobená poškodením nervov). Liek sa používa na liečbu: rôznych foriem epilepsie. Tento liek sa užíva samostatne alebo spolu s doterajšou liečbou. periférnej neuropatickej bolesti (ktorá sa vyskytuje najmä v rukách a nohách) a môže ju spôsobiť množstvo rôznych ochorení, ako je diabetes alebo pásový opar. Viac na adc.sk Použitie: Dávkovanie a dávkovacie schémy Iniciálna titrácia dávky pre všetky indikácie Dospelí a dospievajúci od 12 rokov: 1. deň sa podáva 300 mg gabapentínu 1x denne, 2. deň sa podáva 300 mg 2x denne a 3. deň sa podáva 300 mg 3x denne. Epilepsia: Dospelí a deti od 12 rokov Liečba sa môže začať postupnou titráciou (uvedené vyššie) alebo je úvodná dávka 300 mg 3x denne. Dávka sa môže ďalej zvyšovať každý 2.-3. deň o prídavok 300 mg/deň, až po maximálnu dávku 3 600 mg/deň. Môže byť vhodná pomalšia titrácia dávky. Najkratší čas na dosiahnutie dávky 1 800 mg/deň je 1 týždeň, na dosiahnutie 2 400 mg/deň sú to celkovo 2 týždne a na dosiahnutie 3 600 mg/deň sú to celkovo 3 týždne. Celková denná dávka má byť rozdelená do 3 samostatných dávok, pričom maximálny časový interval medzi jednotlivými dávkami nesmie byť dlhší než 12 hodín. Deti od 6 do 12 rokov: Úvodná dávka je 10-15 mg/kg/deň, pričom účinná dávka (25-35 mg/kg/deň) sa dosiahne postupnou titráciou počas približne 3 dní. Celková denná dávka má byť rozdelená do 3 samostatných dávok, pričom maximálny časový interval medzi jednotlivými dávkami nesmie prekročiť 12 hodín. Periférna neuropatická bolesť: Dospelí: dávkovanie je rovnaké ako je uvedené pri epilepsii Pacienti s poruchou funkcie obličiek Odporúča sa úprava dávky na základe hodnôt klírensu kreatinínu (viď SPC časť 4.2). Hemodialyzovaní pacienti U anurických hemodialyzovaných pacientov, ktorí nikdy neužívali gabapentín, sa odporúča nasycovacia dávka 300 – 400 mg a ďalej 200 – 300 mg gabapentínu nasledujúce každé 4 hodiny počas hemodialýzy. V dňoch, keď pacient nie je dialyzovaný, sa nemá gabapentín užívať. Starší (vo veku nad 65 rokov) U starších pacientov sa môže vyžadovať úprava dávkovania (viď SPC časť 4.2). Pre všetky terapeutické indikácie: U pacientov v zlom zdravotnom stave, t.j. s nízkou telesnou hmotnosťou, po transplantácii orgánov, a podobne, sa má dávka titrovať oveľa pomalšie, buď užívaním nižších dávok alebo dlhšími intervalmi medzi jednotlivými zvýšeniami dávok. Dĺžka liečby: Epilepsia si zvyčajne vyžaduje dlhodobú liečbu. Ak liečba periférnej neuropatickej bolesti vyžaduje u pacienta podávanie lieku dlhšie ako 5 mesiacov, ošetrujúci lekár musí posúdiť klinický stav pacienta a rozhodnúť o potrebe ďalšej liečby. Ukončenie liečby: Postupným znižovaním dávky počas minimálne 1 týždňa, nezávisle od indikácie. Spôsob použitia Kapsuly sa užívajú v pravidelných časových odstupoch, v celku, nezávisle od jedla a zapíjajú sa dostatočným množstvom tekutiny (napríklad pohárom vody). Upozornenie Gabapentín sa môže užívať počas tehotenstva a dojčenia po zvážení prínosu liečby a potenciálneho rizika pre dieťa. Liek sa neodporúča používať u detí mladších ako 6 rokov. Účinok dlhodobej (dlhšej ako 36 mesiacov) liečby gabapentínom na schopnosť učiť sa, inteligenciu a vývoj detí a adolescentov nebol dostatočne študovaný. Liek sa odporúča používať so zvýšenou opatrnosťou u starších pacientov a u pacientov s poruchou funkcie obličiek. Ak sa u pacienta vyskytne vyrážka, horúčka alebo anafylaxia je potrebné kontaktovať lekára. Liek môže ovplyvniť schopnosť viesť vozidlo a obsluhovať stroje (môže spôsobiť únavu, závraty a iné príznaky ovplyvňujúce pozornosť, najmä u starších ľudí). Pri semikvantitatívnom stanovení celkového obsahu bielkovín v moči indikátorovým papierikom sa môžu získať falošne pozitívne nálezy. HDPE fľaša obsahuje pohlcovač vlhkosti. Neprehĺtať. Ďalšie osobitné upozornenia sú uvedené v SPC (časť 4.4).